Nordjyllands Trafikselskab var i dag troppet op på Hasseris Gymnasium , hvor de udleverede chokoladeboller. Det var som undskyldning for den seneste tids busforsinkelser og aflyste afgange. En af årsagerne til udfordringerne er, at der har været for få ansatte buschauffører. Det er busoperatøren Tide Bus, som står for rekrutteringen af chaufførerne. - Vi kommer tættere på målet, om at vi mangler 20, siger Rikke Trads, HR-chef hos Tide Bus. Chauffører er ansat Indenfor de seneste to uger er der startet 14 nye chauffører op, men inden de kan indgå i vagtplanen, skal de oplæres. - De skal til at lære ruterne at kende, og de har 14 dage, inden de sendes afsted på egen hånd, siger Rikke Trads. - Når vi kommer ind i november, ser det fornuftigt ud. Rikke Trads mener, at der stadig mangler at blive ansat 5-6 chauffører, før man er på fuld bemanding. Hvornår de er ansat er endnu uvist. Kæmper for målsætning Indenfor busbranchen er der en målsætning om, at busserne skal køre de planlagte ruter i 99,95 procent af gangene. For oktober måned ligger busserne i Nordjylland på 99,6 procent, og derfor er det endelige mål at forhøje succesraten. - Det er klart, at vi har et mål om at komme højere op. Vi knokler på rigtig mange parametre, for at få det til at lykkes, siger Rikke Trads. De mange forsinkelser indgår ikke i målsætningen om de 99,95 procent. Forsinkelserne har blandt andet ramt gymnasieeleverne fra Hasseris , og det skyldes også andre problemer. Blandt andet at chaufførerne møder ind et andet sted i byen. - Det er en ny lokation for os, og så har der været opstartsudfordringer. Det er det, der sker, når man starter et nyt sted. - Der har også været meget omkørsel i byen, og det har også gjort det svært, siger Rikke Trads. I 2021 vandt Tide Bus udbuddet, så de fik buskontrakten for Aalborg. Den kontrakt gælder for ti år. - En ting vi skal lykkes med er, at nå målsætningen. NT forventer, de kører som aftalt, for det er et af de parametre, vi vinder en kontrakt på, siger hun. - Vi er tilfredse, når vi har nået det endelige mål. Vi er ikke tilfredse, og vi vil være mere stabile.

Referat:
For få buschauffører har været medvirkende til forsinkede og aflyste busafgange. Det bliver bedre nu ifølge Tide Bus, som indenfor 14 dage har ansat 14 nye chauffører.